Hof sê oor borgtog van man wat seun (15) glo skietBetogers buite die hof. Foto: SAPD Die Lichtenburg-landdroshof het Donderdag uitspraak gelewer in die borgtogaansoek van Jaco du Plooy (46), ŉ plaaslike inwoner wat in hegtenis geneem is nadat ŉ 15-jarige seun tydens ŉ gewelddadige betoging doodgeskiet is. Ten spyte van ŉ groep inwoners wat buite die hof saamgedrom het om teen Du Plooy se vrylating te betoog, het die landdros in ŉ volgepakte hof borgtog van R20 000 aan Du Plooy toegestaan, op normale voorwaardes. Die saak is tot 30 November uitgestel vir verdere ondersoek. ŉ Swaar polisieteenwoordigheid is in dié Noordwes-dorpie ontplooi. Die situasie is gespanne. Volgens die polisie monitor hulle die groep van nagenoeg 300 betogers. Maroela Media het vroeër berig Du Plooy, wat werksaam is in die boubedryf, staan tereg op ŉ aanklag van moord en twee aanklagte van poging tot moord. Hy word daarvan beskuldig dat hy op 10 Oktober vir Spencer Tshukudu van Blydeville, vermoedelik ŉ betoger, op die Boikhutso/Lichtenburg-pad doodgeskiet het. Twee jeugdiges, onderskeidelik 17 en 20 jaar oud, is tydens die skietvoorval gewond. Hy het homself later die dag in die teenwoordigheid van sy regsverteenwoordiger, Peet du Plessis, aan die polisie oorhandig. Du Plooy het verlede Donderdag formeel om borgtog gedoen, waarna die saak ŉ week lank uitgestel is vir uitspraak. Du Plooy voer aan hy het glo skote afgevuur om homself te verdedig nadat betogers hom en sy werkers die oggend in sy voertuig met klippe bestook het. Die staat het die aansoek teengestaan. Die staat het aangevoer borgtog moet geweier word aangesien dit die openbare orde gaan versteur en Du Plooy se lewe in gevaar gaan wees as hy vrygelaat word. Die skietvoorval het gevolg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor geplunder en aan die brand gesteek het. Die inwoners betoog oor ŉ tekort aan dienslewering en bewerings van korrupsie in die munisipaliteit. Hulle dring onder meer aan op bekostigbare behuising, ŉ kliniek wat 24 uur per dag oop is en ŉ skool. Betogers het vroeër vanjaar ook die strate ingevaar om oor dienslewering te betoog. Die betogers het op 24 Mei vir Daniel Buthelezi, die burgemeester van die Ditsobola-munisipaliteit, as gyselaar geneem en ŉ gedeelte van die munisipale gebou aan die brand gesteek. Buthelezi is ure later bevry.